Ou d'Bure si früeh uf de Bei gsi, um ihres Tageswärch z'vollbringe und gli druf het die mildi, früehligshafti Morgeluft nach früschem, würzigem Gras gschmöckt. Es isch flissig gwärchet worde a däm schöne Tag; aber doch het me hie u dert chöne gseh, wie d'Landlüt e Momänt si blibe stah zum das Wunder vo däm blüeiende Meietag i sich uufznäh, grad so wie d'Blüemli ihri Blüete der Sunne entgäge recke. Doch während die  Blüemli uf em Fäld elei am Sunneliecht ihri Fröid gha hei, hei d'Buebe u Meitschi der Früehlig o im Härzgrüebli gspürt. D'Sunne het o d'Liebi la erwache und so isch mänge Gspass u Schabernack tribe worde und i das hälle Morgekonzärt vo de Amsle u Spatze het sich mängs Meitschlache gmischt.